# Ein Newes Lied Von der Münchischen Nacht-Raben Flucht-Flug

Textdaten :
| Autor: | unbekannt |
| Illustrator: | {{{ILLUSTRATOR}}} |
| Titel: | Ein Newes Lied Von der Münchischen Nacht-Raben Flucht-Flug/ auß dem Löblichen Hertzogthumb Würtenberg/ und insonderheit auß dem schönen Kloster zu Blauwbeyren |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1632 |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | im VD17 unter der Nummer 23:238031H |
| Kurzbeschreibung: | |
| Flugschriften des 17. Jahrhunderts ||
| Artikel in der Wikipedia ||
| Eintrag in der GND: {{{GND}}} ||
| Bild ||
| De vd17 23 238031H 001.gif ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
* Editionsrichtlinien:
* Als Grundlage dienen die Wikisource:Editionsrichtlinien
* Abkürzungen sind aufgelöst.
* Überschriebene e über den Vokalen a, o und u werden als moderne Umlaute transkribiert.
[1]
Ein Newes Lied
VOn der Münchischen
Nacht-Raben Flucht-Flug /
auß dem Löblichen Hertzogthumb Würtenberg / vnd
insonderheit auß dem schönen Kloster
zu Blauwbeyren.
Im Thon:
Mein GOtt vnd HErr stehe du mir bey / dieweil
ich muß von hinnen / etc.
Den Päpstischen Romanisirten Orden
zu sonderlichen Ehren publicieret.
Getruckt Im Jahr / 1632. :
* [2] 1.
* O Würtemberg du Edles Land /
* Du Garten deß HERREN schöne!
* GOtts Wort in dir ist wol bekandt /
* Laut thuts darinn erthönen /
* Die Kirchen dein
* Seyn Rhein vnd fein /
* Nach Christenlicher Arte /
* Da wohnet GOTT /
* Ohn allen Spott
* Vnd sicht von seiner Wahrte.
* 2.
* GOTT sicht von seiner Hut auff dich /
* Vnd hat sein Wolgefallen /
* Wann bey dir seyn Wort heyliglich
* Thut allenthalb erschallen.
* Die Klöster gut /
* Hat er in Hut /
* Sie sein Pflanzgärtlin kleine /
* Darinn dein Kind
* Auffzogen sind /
* GOtts Wort zulernen reine.
* 3.
* Darauß dein Fürst so lobesam /
* Versorgt das gantze Lande /
* [3] Daß mögen GOttes Worte mit Wohn /
* Habe nächst bey der Hande;
* Ja an der Herren
* Von dir begehren /
* Auß deim Pflanzgärtlin reiche /
* Gezogne Bäum /
* So GOTT angnem /
* Seyn Kirch bawen ohn schewe.
* 4.
* Diß verdroß nur den Höllen-Hund /
* Sampt sein München vnd Pfaffen:
* Drumb machten sie ein starcken Bund /
* Daß jhnen solt verschaffen
* Das Weltlich Schwerdt /
* Daß sie vnbschwert /
* Möchten der Klöster einnemmen /
* Vnd treiben auß
* Den Wihrt deß Hauß /
* Vnd das gantz Land beschemen.
* 5.
* GOTT hat auch wegen deiner Sünd /
* O Würtenberger Hause!
* Verhängt / daß solche deine Feind
* Zu dir kamen mit Grause /
* Vnd namen dir
* In all Refier
* All Klöster ab nur schlechte.
* Mit List manchfalt /
* Vnd Kriegs-Gewalt /
* Ohn Vrtheyl vnd ohn Rechte.
* 6.
* Da warden die Pflanzgärtlin dein /
* Verwüst von groben Säwen /
* [4] Das gantze Land sahe traurig drein /
* That sich vor dem Ding schewen /
* Die Jugend zart /
* Vertriben ward /
* Die Studia vergiengen /
* Abgötterey
* Ward triben frey /
* Groß Noht vnd Layd anfienge.
* 7.
* Die Vnterthanen jhrem Herren
* Warden bald abgewendet /
* Pfaffen vnd Münch thaten sich mehren /
* Viel Kirchen wurden gschändet /
* Das Weltlich Schwerdt /
* Wie sie begehrt /
* That sie in Vnrecht schützen /
* Mit Trug vnd List /
* Sie zu der Frist /
* Thaten jhr Sach auffmutzen.
* 8.
* Das Gut / so man solt wenden thun /
* GOtts Wort zulehren eben:
* Daß wandten sie ans schlemmen nun /
* Vnd zu Gottlosem Leben.
* Die Fürsten gut /
* Verlohren den Muht /
* Sie kündten nimmer helffen /
* Das Land war zag /
* Bey Nacht vnd Tag /
* That nur schreyen vnd gelffen.
* 9.
* Das Gschrey hört vnser GOTT vnd HERR /
* Durch Christum seinen Sohne /
* [5] Ein Heyland hat er geschickt her /
* Ein König groß mit Wohne /
* Der ist Sieghafft
* Durch GOttes Krafft /
* Der kan die Pfaffen schrecken /
* Er hat mit Macht
* Gstürtzt jhren Pracht /
* Er kan jhren Raht auffdecken.
* 10.
* Wann dieser König sich nur regt /
* Vnd ist doch weit von dannen /
* Die Forcht der Pfaffen Hertzen schlegt /
* Sie bleiben nicht bey Handen.
* Ehe man sie jagt /
* Vnd sie anklagt /
* Fliehen sie vor mit Schmertzen;
* Dann sie anklagt /
* Vnd hinauß jagt /
* Ihr böß Gwissen im Hertzen.
* 11.
* Sie geben zuerkennen wol /
* Was sie für ein Lehr haben /
* Weil sie darbey halten zumal
* Wie ein verfauhlter Faden.
* Was nutzt ein Hirt /
* Fauhl vnd verjirzet /
* Der der Schaff dem Wolff thut lassen /
* Vnd fleucht darvon /
* So bald er kan?
* Er nutzt so viel als Pfaffen.
* 12.
* Wann sie doch nur jhr gringe Ehr /
* Theten ein wenig betrachten /
* [6] Vnd hielten auff Redlichkeit mehr /
* Theten deß Rechten achten.
* Vnd flohen all /
* In solchem Fall /
* Daß sie nicht erst Dieb wurden /
* Vnd lassen so /
* Hindersich da /
* Ein Schandmahl jhrem Orden.
* 13.
* Das sicht man an Blauwbeyren wol /
* Im selben Kloster Alte /
* Welchs auch war solcher Säwen vol /
* Die sich han vbel ghalten /
* Sie wolten bald /
* Trutzen mit Gwalt /
* Daß gantz Fürstliche Ampte;
* Aber zu Frist /
* Vergangen ist /
* Ihr Zorn so vnverschampte.
* 14.
* Dann da sie hörten newe Mehr /
* Das Schwedisch Volck solt kommen
* Vnd reformiren ohn beschwer /
* All Klöster / so eingnommen /
* Solch Volck auch weit /
* Noch von jhn leit;
* Noch wolten sie nicht trawen.
* Weit von der Gfahr /
* Beigt keim kein Haar /
* Zur Flucht thaten sie schawen.
* [7] 15.
* Niemandt hat sie getrieben auß /
* Niemandt that jhnen Schaden /
* Es traumbt jhn nur von einem Strauß /
* Kein Noht that sie beladen
* Doch sie geschwind /
* Gleich wie der Wind
* Sich machten auß den Strassen /
* Da sicht man wie
* Die Marter sie
* Vmb Christi willen hassen.
* 16.
* Den 16. Hornung gschwind /
* Thaten sie die Letz trincken;
* Voll vnd toll war das München Gsind
* Die Becher theten sincken.
* Sie rüsten sich
* Subtil heimlich /
* Wol zu der Flucht gar eben;
* In der Mittnacht
* Die Flucht anfacht /
* Sie thun ein weiten geben.
* 17.
* Viel Nacht-Eylen vnd Harpien
* Thaten sie nauß belaiten /
* Die Vögel seyn jhn angenehm /
* Mit jhn thaten sie reiten
* Doch das nicht leer
* Daß München Heer /
* Außzoge / thatens rauben /
* Das Kloster auß /
* Ohn allen Grauß /
* Vnd als sauber auffklauben.
* [8] 18.
* Alles was man fortbringen kondt /
* Thaten sie gar mit nemmen /
* Gold / Gelt / vnnd alles zu der Stund
* Raubtens ohn alles schemmen /
* Die Ställ sein bloß /
* Manglen der Roß /
* Die Kelch sein auch entwichen /
* Sie sein mit Schand
* Gantz auß dem Land /
* Zur hind’rn Thür außgwichen.
* 19.
* Wann einer gnug zustehlen hat /
* An Gelt vnd andern Sachen /
* Vnd doch ohne Schew mit Schad
* Thut sich an Kirchen machen /
* Stilt die Kelch gut /
* Mit frechem Muht /
* Der ist ein Dieb gebohren;
* Sieh wer da seyn /
* Diese Münch fein /
* Kelch-Dieb weit ausserkohren.
* 20.
* Daß du doch jhr verstohlen Hertz /
* Möchtest besser ersehen /
* So höre doch ohn allen Schertz /
* Was noch mehr ist geschehen.
* Ein Altes Glaß /
* Im Kloster was /
* Wol ettlich hundert Jahre:
* [9] Deß theuren Fuß /
* Von Silber groß
* Raubten sie weg fürwahre.
* 21.
* O liebes Würtenberger Land!
* Diß Volck lern wol erkennen /
* Da sie diß Hauß auffgeben hand /
* Vnd thaten darvon rennen /
* Da thut gar bald
* Billicher Gstalt /
* Ins Fürsten thewren Namen /
* Der Ober-Vogt
* Durch Gnad von GOTT /
* Diß Klösterlen einnemmen.
* 22.
* Er führt hinein Ehrliche Leut /
* Vnd ließ bald inventiren;
* Da bsah man alles nach vnd weit /
* Was war der Münch hausieren.
* Da bald erschein /
* Der losen Schwein /
* Gottlos vnd böß beginnen.
* Da alles war /
* Verderbet gar /
* Vber all vnser sinnen.
* 23.
* Die alte gmalte Fenster schön /
* Waren gantz eingeschlagen /
* [10] All Tisch vnd Bänck / Stül groß vnd klein /
* Lagen auff einem Schragen;
* Bethladen gut /
* Münchisches Blut /
* Hat außeinander grissen
* Sie brochen ein
* Den Brunn von Stein /
* Vnd haben als beschissen.
* 24.
* Viel Bäum haben sie ghawen ab /
* So lieblich Früchten gaben /
* Sie hatten jhre Frewd darab /
* Vnd thut jhr Hertz erlaben /
* Wann sie nur viel
* Schaden in Eyl /
* Kündten zu letzt zufügen;
* Als vmb vnd vmb /
* In einer Summ /
* That obeinander ligen.
* 25.
* Nichts fand man als noch ettlich Korn
* Vnd Wein im Kloster Keller;
* Hettens können mit glimpff außlehren /
* In ihr Münchs-Kutten selber /
* Der Wein wer auß /
* In die Rappaus /
* Doch jeder vor der Fluchte /
* Von Alt vnd Jung /
* Doppelt Ladung
* Zu sich nam / vnds Loch suchte.
* [11] 26.
* Es ist nicht gar zusprechen auß /
* Was diese Münch vnbsonnen /
* In dem Kloster gmacht für ein Grauß
* Ehe sie darvon gesprungen.
* Ihr Geist dißmal /
* Sich in dem Fahl /
* Hat vnfehlbar angeben /
* Daß er nicht ist
* Vom HErren Christ /
* Sonder vom Teuffel eben.
* 27.
* Niemandt hette für sich erkendt /
* Das Münch da gwesen weren;
* Jeder hett nur Crabaten gnendt /
* Die gmacht solch groß beschweren.
* Aber diß Gsind /
* Sich also findt /
* Daß man sie muß ansehen /
* Für böses Kraut
* Den München Haut
* Darff sich als vnderstehen.
* 28.
* Da sicht man jhr Demühtigkeit /
* Ihr Andacht vnd jhr beten /
* Ihrn Glauben vnd jhr Redlichkeit /
* Wol hie an diesen Stetten.
* Da sie zu lang
* Von jhrem Anfang
* Die Klöster einbesessen /
* [12] O liebes Land
* Du würst zuhand
* Der Münch nicht mehr vergessen.
* 29.
* Es frewet sich das Fürstlich Hauß /
* Daß die Vögel hinflogen:
* GOtt der HErr säubert das Land auß /
* Von dem Volck so verlogen.
* Das Ayd vnd Trew /
* Ohn allen Schew /
* Thut niemandt redlich halten /
* Sonder mit List /
* Begehrt zur Frist /
* Aller Welt Gut verwalten.
* 30.
* Die Nacht-Eylen jhn das Gelait
* Haben zu Land außgeben;
* Dann solch Schälcken zur Flucht bereit
* Solch Gsellschafft gebührt eben.
* Da aber fein /
* Bey Sonnen-Schein
* Der Ober-Vogt ist kommen /
* Zeucht vor jhr her
* Ein Storck von fer:
* Vnd hat sein Nest eingnommen.
* 31.
* Da ware lustig jederman /
* Daß es nun darzu kommen;
* [13] Zu GOTT ein Dancksagung gieng an /
* Daß er die Gäst hingnommen /
* O GOTT behüt /
* Diß Land in Güt /
* Vor dem losen Gesinde /
* Daß diese Rott /
* Mit solchem Spott /
* Kein Statt mehr drinnen finde!
* 32.
* O Frommer König Lobesam /
* Auß Schweden Hochgebohren!
* Dir dancken wir mit Frewd vnd Wohn /
* Durch dich sich hat verlohren.
* Der Pfaffen Schar /
* Auß dem Land gar /
* Wann dich nicht GOtt gesändet /
* So weren sie /
* Noch alle hie /
* Vnd vnser Noht nicht gewendet.
* 33.
* Drumb dir O Königlich Wunniglich!
* Sey diß zu Danck gesungen /
* GOTT bhüte dich Barmhertziglich /
* In dem Lob thewr errungen.
* Daß du durch GOTT /
* Vns auß der Noht /
* Vnd das Teutschland gerissen.
* Ihr Christen Frumb /
* Seidt vmb vnd vmb /
* Für jhn zbetten geflissen!
* ENDE.